## Educació trasllada als centres educatius les instruccions per a determinar el punt de circumstància específica en l’admissió de l’alumnat

*** Entre el 5 i el 12 de març els centres comunicaran a la Conselleria fins a quatre circumstàncies establides pel Consell Escolar
* Els centres podran triar entre 28 circumstàncies específiques**

La Conselleria d’Educació, Cultura, Universitats i Ocupació ha traslladat als centres sostinguts amb fons públics que impartixen Educació Infantil, Primària, ESO, Batxillerat i Educació Especial les instruccions per a la determinació de la circumstància específica per al procediment d’admissió de l’alumnat per al curs 2025-2026.

Segons estes instruccions enviades pel director general de Centres Docents, Jorge Cabo, els centres podran establir fins a quatre circumstàncies específiques que es podran aplicar en el procediment d’admissió per a obtindre el punt extraordinari. Estes circumstàncies específiques seran establides pel Consell Escolar dels centres públics i per la titularitat dels centres privats concertats.

Per la seua part, els centres comunicaran a la Conselleria entre els dies 5 i 12 de març, a través d’una pantalla específica de l’aplicació ITACA, les circumstàncies triades.

Les instruccions que han rebut els centres inclouen un annex únic en el qual es relacionen fins a 28 circumstàncies específiques que podran ser triades pels centres. A més, s’indica la manera en què els centres podran baremar cada una de les circumstàncies específiques triades pels sol·licitants.

Entre els criteris que poden valorar-se per a l’obtenció del punt de circumstància específica figuren, entre altres, ser antic alumne del centre, sol·licitar el centre en primera opció, estar matriculat en el primer cicle d’Infantil en un centre autoritzat i simultaneïtat amb ensenyances reglades de música o dansa.

Segons la circumstància específica al·legada, esta es baremarà per part del centre de manera automàtica a partir de la informació que figura en la sol·licitud d’admissió o en el sistema de gestió ITACA, o bé, a partir d’una declaració responsable que implicarà que s’haurà de presentar la documentació justificativa en el moment de la matrícula.

Els centres d’Educació Especial hauran de comunicar en les mateixes dates la circumstància específica, d’entre les que figuren en l’annex únic de les instruccions, triada a través d’un qüestionari específic.

L’aplicació ITACA permet generar un document amb l’acord adoptat per cada un dels centres que s’haurà d’exposar en el tauler d’anuncis de cada centre. A més, s’oferirà esta mateixa informació en la pàgina web de la Conselleria d’Educació, Cultura, Universitats i Ocupació.

Més informació en: instruccions en [valencià](https://ceice.gva.es/documents/162640623/390231962/Instruccions+Circumst%C3%A0ncia+Espec%C3%ADfica+amb+Annex_firmado.pdf/abaa0124-5952-bbed-6192-f43f2edbdcdf?t=1740054116967) i en [castellà](https://ceice.gva.es/documents/162640623/390231962/Instrucciones+Circunstancia+Espec%C3%ADfica+con+Anexo_firmado.pdf/1652b9ec-f53d-a518-5d08-a55e3b7b06e5?t=1740054159599).

Fecha: 20/02/2025